En el marc de la política de foment econòmic de la Generalitat, tenen un paper rellevant les operacions d'aval a títols renda fixa emesos per fons de titulització d'actius FTGENCAT, constituïts d'acord amb les disposicions aprovades en les lleis de pressupostos per a 2002 i 2003 per facilitar una oferta de crèdit més àmplia a les petites empreses catalanes.
Es considera necessari complementar aquesta oferta de crèdit més àmplia amb la creació d'una línia de bonificacions específica per a les petites empreses i les treballadores i els treballadors autònoms, atesa la seva major dificultat d'accés al crèdit i al cost relativament més alt que té, per mitjà d'una subvenció dels interessos dels préstecs atorgats per les entitats de crèdit amb la liquiditat obtinguda dels processos de titulització esmentats.
D'altra banda, per afavorir la conciliació de l'activitat laboral i la vida familiar s'inclouen en la línia de bonificacions els projectes d'inversió empresarial que tinguin aquesta finalitat social.
Com que sovint les dificultats d'accés al crèdit per part dels emprenedors de dimensió reduïda estan vinculades a les garanties que els són exigides per les entitats de crèdit, el present Decret estableix la possibilitat que l'Institut Català de Finances pugui prestar l'aval parcial a les operacions de crèdit efectuades en el marc d'aquesta línia, d'acord amb el que preveu l'article 40 de la Llei 30/2002, de 30 de desembre, de pressupostos de la Generalitat de Catalunya per al 2003.
Ambdues actuacions tenen com a finalitat millorar i ampliar l'activitat i competitivitat de les petites empreses i de les treballadores i treballadors autònoms, d'una gran importància tant per a la generació de riquesa com per a la creació de llocs de treball en l'economia catalana.
Per tant, a proposta del conseller d'Economia i Finances, i amb la deliberació prèvia del Govern,
Establiment del règim de bonificació: beneficiaris i actuacions objecte de subvenció
S'estableix una línia de suport a les petites empreses amb domicili social a Catalunya i a les treballadores i als treballadors autònoms catalans consistent en una bonificació dels interessos de les operacions de crèdit que aquestes empreses i treballadores i treballadors autònoms contractin per tal de finançar projectes d'inversió que contribueixin a la millora de la seva competitivitat o al seu creixement.
També es poden beneficiar d'aquest règim les empreses de qualsevol dimensió que facin inversions en instal·lacions que afavoreixin la conciliació de l'activitat laboral i la vida familiar.
L'import global de les operacions de crèdit objecte de bonificació no pot superar els 600 milions d'euros.
Així mateix, es tindrà especial cura a atorgar aquest règim de bonificació a les dones promotores de la seva pròpia empresa.
2.1 Als efectes d'aquest Decret s'entén, per petita empresa i treballadora i treballador autònom aquelles empreses i treballadores i treballadors autònoms que en el darrer exercici hagin tingut un volum de negocis anual màxim de 7 milions d'euros.
Per a les empreses i treballadores i treballadors autònoms que per la seva constitució o inici recents en la seva activitat no disposin de comptes de l'exercici anterior, s'estimarà la xifra de negoci prevista per al primer exercici.
2.2 Queden fora d'aquest règim les empreses del sector del transport i les dedicades a activitats relacionades amb la producció, transformació o comercialització dels productes que figuren a l'annex 1 del Tractat de la Comunitat Europea.
Actuacions a finançar per petites empreses i treballadores i treballadors autònoms
3.1 Pel que fa al finançament de petites empreses i treballadores i treballadors autònoms, els projectes de noves inversions productives, incloses les inversions iniciades dins un termini de sis mesos abans de la presentació de la sol·licitud, s'han de fer en actius a comptabilitzar en el grup 2 del Pla General Comptable, llevat dels immobilitzats financers, de les despeses d'establiment i de les despeses a distribuir en diversos exercicis, i sempre que l'adquisició de terrenys i construccions no superi el 50% del projecte.
Les inversions s'han de destinar exclusivament a l'activitat de l'empresa.
3.2 En cap cas podran ser objecte de la bonificació prevista en aquesta línia els projectes que consisteixin en:
a) L'establiment d'una xarxa de distribució dedicada a l'exportació.
Actuacions empresarials a finançar en instal·lacions de caràcter social
Independentment de la dimensió de l'empresa, es podran acollir a aquesta línia els projectes de noves inversions de caràcter social destinades a la conciliació de la vida laboral i familiar, incloses les inversions iniciades dins un termini de sis mesos abans de la presentació de la sol·licitud, que es facin en actius a comptabilitzar en el grup 2 del Pla General Comptable, llevat dels immobilitzats financers, de les despeses d'establiment i de les despeses a distribuir en diversos exercicis, i que es destinin a:
a) La creació i equipament de guarderies i serveis d'atenció als infants.
c) Altres equipaments assistencials d'interès social.
Despeses i operacions excloses del règim de bonificació
En cap cas no podran ser objecte de la bonificació d'aquesta línia l'IVA ni reestructuracions de passius ni els refinançaments d'inversions distintes del projecte a subvencionar.
Compliment de les previsions de la normativa europea sobre ajuts a empreses
Aquesta línia de bonificació s'acull al règim d'ajuts de minimis establert mitjançant el Reglament (CE) 69/2001 de la Comissió Europea, de 12 de gener de 2001 (DOCE de 13 de gener de 2001), i serà compatible amb altres línies d'ajut sempre que respecti aquests límits.
Condicions financeres de les operacions de crèdit i entitats col·laboradores
7.1 Les operacions de crèdit objecte d'aquesta línia es podran instrumentar en forma de préstec o per mitjà d'operacions d'arrendament financer.
7.2 Les condicions financeres de les operacions de crèdit que poden tenir subvenció són les següents:
a) Import a finançar: no pot excedir del 80% del pressupost del projecte i en qualsevol cas no pot superar el 1.000.000 d'euros ni resultar inferior a 10.000 euros.
Es podrà presentar més d'un projecte per beneficiari, però el conjunt d'operacions per beneficiari no podrà superar el 1.000.000 d'euros.
b) Termini total: de 3, 5 o 7 anys.
Per a les operacions a termini de 5 anys es podrà optar per disposar d'un període de manca d'amortització d'un any i per a les operacions a termini de 7 anys, d'un període de manca d'amortització d'un o dos anys.
En cas que la data de formalització no coincideixi amb el primer dia del trimestre natural, aquest termini s'allargarà en règim de carència en el període de dies transcorreguts des de la formalització de l'operació fins a l'inici del següent trimestre natural.
c) Tipus d'interès màxim: Euribor a un any més un marge d'un 1,25%.
Aquest marge màxim es pot incrementar un 0,25% addicional si l'operació és avalada en un 50% per l'Institut Català de Finances.
L'Euribor a un any es revisarà anualment coincidint amb un període de liquidació d'interessos.
El període en què s'allargui l'operació per tal que les liquidacions coincideixin amb trimestres naturals no computa a aquests efectes.
d) Comissió màxima d'obertura: es podrà establir una comissió d'obertura màxima de l'1%.
e) Règim d'amortització i liquidació d'interessos: trimestrals pel sistema francès de quotes constats comprensives d'interessos i amortització.
Per tal de gaudir d'aquestes bonificacions els préstecs i les operacions d'arrendament financer s'han de contractar amb entitats de crèdit que hagin participat com a entitats cedents en fons de titulització d'actius FTGENCAT que tinguin l'aval de la Generalitat de Catalunya o amb establiments financers de crèdit filials d'aquestes entitats.
Les entitats de crèdit que signin el conveni per gestionar aquesta línia de bonificació de préstecs seran conceptuades entitats col·laboradores de la Generalitat de Catalunya als efectes del que estableix l'article 91 del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya.
En els convenis a signar amb les entitats col·laboradores es determinarà l'abast del règim de col·laboració.
Les entitats col·laboradores, en qualsevol cas, estan sotmeses al respecte estricte del que s'estableix en aquest Decret i en el conveni individual.
Determinació de la bonificació i procediment de tramitació
Càlcul i pagament de la subvenció
9.1 La bonificació consisteix en una subvenció als beneficiaris d'aquesta línia de crèdit equivalent a un percentatge anual fix igual al 40% de l'Euribor a un any sobre l'import de les operacions de crèdit formalitzades amb les entitats de crèdit col·laboradores previstes en l'article 8.
Aquesta bonificació es calcula d'una sola vegada en el moment de la seva concessió.
En qualsevol cas el percentatge fix esmentat es determinarà entre el límit inferior de l'1% i el límit superior de l'1,5%, i s'ha d'arrodonir a la centèsima superior si el tercer decimal és igual o superior a cinc, i a la centèsima inferior si el tercer decimal és inferior a cinc.
Per al càlcul de la bonificació, en el moment de la concessió es prendrà el darrer Euribor a un any publicat en la data d'entrada en vigor d'aquest Decret i tal com es defineix a la circular 7/1999 del Banc d'Espanya, de 29 de juny.
Aquesta referència es modificarà per a les operacions a concedir en anys successius a partir del mes de gener prenent el darrer tipus Euribor publicat el mes de desembre de l'any anterior.
9.2 L'import dels pagaments trimestrals de la bonificació s'obtindrà de multiplicar la vida mitjana de l'operació de crèdit pel seu import inicial i pel tipus percentual de subvenció determinat en l'apartat anterior, i dividit pel nombre de trimestres naturals compresos en el termini total.
El càlcul de la vida mitjana de l'operació es farà a partir del quadre d'amortització inicial de l'operació, sense tenir en compte els dies transcorreguts fins a l'inici del primer trimestre natural, i s'expressarà en anys, utilitzant dos decimals amb l'arrodoniment previst a l'apartat anterior.
Si amb l'import de la bonificació calculada d'acord amb el que estableix l'article 2 del Reglament (CE) 69/2001, de la Comissió Europea, de 12 de gener de 2001 (DOCE de 13 de gener de 2001), els ajuts rebuts pel beneficiari en el període de tres anys superessin els 100.000 euros, l'operació de crèdit subvencionada es reduirà fins assolir el límit màxim de bonificacions permès per la normativa comunitària.
La presentació de les sol·licituds de les bonificacions amb càrrec a aquesta línia acabarà el 31 de juliol de 2005.
Tanmateix, durant aquest període tindrà com a límit anual la dotació pressupostària que estableixi la llei de pressupostos de cada exercici.
Els beneficiaris han de presentar les sol·licituds esmentades a través de les oficines de les entitats de crèdit col·laboradores on sol·licitin l'operació de crèdit, les quals les podran acceptar fins al límit del conveni que signin amb aquesta finalitat amb el Departament d'Economia i Finances, respectant tanmateix les limitacions pressupostàries anuals.
Documentació de les sol·licituds
Les sol·licituds es presentaran en un model normalitzat pel Departament d'Economia i Finances, per duplicat i amb la documentació annexa que determinarà una resolució del conseller d'Economia i Finances.
Comunicació de la resolució, denegació per insuficiència pressupostària i pagament de la bonificació
12.1 Un cop dictada la resolució del conseller d'Economia i Finances, o de la persona en qui delegui, sobre la concessió de la bonificació, serà comunicada per l'Institut Català de Finances a l'interessat i a l'entitat de crèdit amb indicació de la quantia que se li atorga i de les condicions i terminis per a la realització de la inversió, de manera que, en cas favorable, pugui formalitzar l'operació dins un termini de tres mesos, transcorregut el qual sense que s'hagi formalitzat l'operació de crèdit, s'entendrà desistida la sol·licitud de bonificació.
Això no obstant, l'operació es podrà formalitzar, a criteri de les parts, a partir de la presentació de la sol·licitud, sens perjudici del sentit i els efectes de la resolució.
La bonificació s'entendrà acceptada pel beneficiari amb la signatura del contracte de l'operació de crèdit.
En cas que la resolució de la sol·licitud fos denegatòria per manca de dotació pressupostaria en l'exercici de la data de sol·licitud, els expedients corresponents es podran tornar a presentar durant el primer mes de l'exercici següent en què hi hagi nova dotació pressupostària sense cap altre requisit que formular una instància a aquest efecte a través de l'entitat de crèdit col·laboradora.
12.3 El pagament de la subvenció al beneficiari es farà per trimestres vençuts.
El primer pagament es produirà al final del primer trimestre natural complert.
Els beneficiaris d'aquesta línia de bonificacions es comprometen a destinar el crèdit a la finalitat que han declarat en la sol·licitud, executant-lo en un termini màxim de dos anys, i a mantenir durant la vida del crèdit en el si de l'empresa els actius finançats.
Així mateix, es comprometen a mantenir, i a aportar en el moment en què en disposin, els justificants de la realització efectiva de la inversió finançada amb la bonificació, així com a facilitar la funció dels òrgans de control de l'Administració.
Igualment, es comprometen a facilitar a l'Institut Català de Finances, en cas que l'entitat de crèdit requereixi el seu aval, tota aquella informació que es consideri necessària per a una valoració adequada del risc assumit en la concessió.
Procediment en cas d'alteració dels termes i requisits de la bonificació o d'impagament de les quotes
Si la inversió prevista es veu alterada quant a la finalitat perseguida, el prestatari ho haurà de posar en coneixement de l'entitat de crèdit per verificar que continua sent elegible en el marc d'aquesta línia.
Si finalment la inversió objecte de finançament acaba sent inferior o de composició diferent a la prevista en la sol·licitud, la subvenció s'ajustarà als límits màxims previstos en els articles 3, 4 i 7 del present Decret i, si és necessari es deduirà de les liquidacions futures la bonificació que s'hagués pagat en excés actualitzada amb el tipus d'interès legal del diner.
En cas d'impagament de la quota periòdica corresponent de l'operació de préstec o d'arrendament financer per part del beneficiari, l'entitat de crèdit ho ha de posar en coneixement de l'Institut Català de Finances.
Si l'impagament es produeix en dos trimestres consecutius, es perd el dret a continuar percebent la bonificació.
Serà causa de revocació de la subvenció el fet d'haver-la obtinguda sense reunir les condicions exigides, l'incompliment de la finalitat per a la qual la subvenció fou concedida en haver destinat les quantitats percebudes a finalitats diferents, l'incompliment de l'obligació d'aportar els justificants de despesa a requeriment de l'entitat col·laboradora o de l'Institut Català de Finances, i l'incompliment de les condicions imposades als beneficiaris amb motiu de la concessió de la subvenció, incloent-hi l'obstrucció de les actuacions de control o la resistència a permetre-les de manera que s'impedeixi comprovar l'acreditació d'haver realitzat l'objecte de la subvenció.
En cas de revocació, el beneficiari de la subvenció està obligat a rescabalar la Generalitat per l'import dels diferents pagaments que se li hagin efectuat actualitzats amb l'interès legal del diner.
Supòsits d'amortització anticipada parcial i total
16.1 En el cas d'amortització parcial anticipada, l'entitat de crèdit comunicarà el nou quadre d'amortització resultant al prestatari i a l'Institut Català de Finances per tal que es resolgui la corresponent modificació de la subvenció, que ha de ser comunicada de nou a l'interessat.
La nova subvenció es calcularà reduint la subvenció que es percebia en el mateix percentatge en què ho hagi fet el deute viu.
16.2 En el cas de cancel·lació anticipada de l'operació de crèdit, es perd el dret a continuar percebent els pagaments trimestrals de la subvenció prevista.
En cas que la cancel·lació anticipada s'efectuï en una data diferent de les de liquidació d'interessos, la subvenció trimestral es reduirà en la part proporcional als dies transcorreguts entre la data de cancel·lació anticipada i la data més propera de liquidació d'interessos.
Sobre l'aportació de garanties per part de l'Institut Català de Finances
Operacions de finançament que es poden beneficiar d'un aval
Les operacions de finançament a què fan referència els capítols anteriors es podran beneficiar de l'aval de bona fi de l'Institut Català de Finances pel 50% del deute viu segons el quadre d'amortització de l'operació.
L'import global dels avals que pot prestar l'Institut Català de Finances a les operacions de crèdit objecte d'aquesta línia de bonificacions no pot superar els 300 milions d'euros.
Els avals que es puguin prestar en cap cas no es fan càrrec dels interessos corrents de les operacions ni dels interessos de demora produïts per l'incompliment d'obligacions dels avalats.
La petició d'aval la formularà l'entitat de crèdit a l'Institut Català de Finances amb el consentiment del sol·licitant de la bonificació i amb subjecció al procediment previst en el conveni a signar entre el Departament d'Economia i Finances i les entitats de crèdit col·laboradores.
Disposicions finals.1 Es faculta el conseller d'Economia i Finances per dictar les disposicions necessàries per a l'execució d'aquest Decret, en especial les resolucions d'aprovació del model de conveni amb les entitats col·laboradores i de modificació de les condicions financeres màximes establertes a l'article 7 que puguin ser necessàries per adaptar-les a canvis significatius en l'evolució del mercat..2 S'autoritza el conseller delegat de l'Institut Català de Finances per prendre les mesures necessàries per a la gestió de les garanties que estableix el present Decret..3 Aquest Decret entrarà en vigor l'endemà de la seva publicació al Diari Oficial de la Generalitat de Catalunya.